google/wiki40b huggingface dataset:
Johannes Hauboldt

Johannes Julius Hauboldt (4. veebruar 1855 Tartu – 9. veebruar 1925 Avinurme) oli baltisakslasest Eesti ja Vene vaimulik.
Hauboldt lõpetas Tartus gümnaasiumi. Ta õppis Tartu Ülikoolis aastatel 1876–1877 filoloogiat ja aastatel 1877–1881 usuteadust. Ta oli prooviaastal Põltsamaa Niguliste koguduses ning ordineeriti 6. detsembril 1881 pastoriks. Aastatel 1882–1885 oli ta Kolga-Jaani Johannese koguduse adjunktpastor.
Aastatel 1885–1915 oli ta Oudova koguduse (alguses küll adjunkt-) õpetaja, mis kohati kattis kogu Oudova maakonna ja näiteks ka osa Luuga maakonda.
Aastal 1903 andis ta Karl Kriidile loa tegutseda jutlustajana. Aastal 1915 saadeti ta asumisele Venemaa sisemaale.
Eestisse kolis ta aastal 1918. Aastatel 1921–1923 oli ta Avinurme koguduse õpetaja.
Sophron

Sophron (vanakreeka keeles Σώφρων, floruit 430 eKr) oli Itaaliast Sürakuusast pärit vanakreeka miimikirjanik.

Elukäik

Sophroni elukäigu kohta on andmeid vähe, need võtab kokku 10. sajandist pärineb Bütsantsi entsüklopeedia "Suda" (σ 893): ta oli Agathoklese ja Damnasyllise poeg ning Xerxes I-e ja Euripidese kaasaegne, ta kirjutas proosavormis ning dooria dialektis meeste- ja naistemiime, mida olevat lugenud ka Platon. Kuna Xerxes I suri juba 464. aastal eKr ning Euripides elas 485–406 eKr, siis on kolme mehe kaasaegsus üsna tinglik, mistõttu on pakutud, et Xerxese asemel tuleks "Suda" tekstis lugeda Artaxerxes (Xerxese poeg, kes suri 424 eKr).

Miimid

Sophroni miimid on kirjutatud rütmilises proosas, mistõttu teda on vahel nimetatud ka luuletajaks. Erinevalt Herondasest on Sophroni miimides tegelasteks alati kas ainult mehed või ainult naised.
Miimidest on säilinud ainult katkendid, neist pikim on 49-st kohati väga kahjustatud reast koosnev papüürusefragment, mis pärineb 1. sajandist ja mis on avaldatud väljaande Papiri della Società Italiana 11. köites (1935; PSI 1214). Ülejäänud katkendeist on vaid üks pikem kui üks rida ning enamik on sellest lühemad; neid on tsiteerinud teisted antiikautorid, kelle eesmärgiks on olnud mõne kreeka keele dialekti- või sõnavaranüansi valgustamine.
Säilinud pealkirjad viitavad sellele, et miimide sisuks oli kodune või ühiskondlik elu nagu ka näiteks Herondasel.
Kuri õigeusu kiriku koolimaja

Kuri õigeusu kiriku koolimaja on koolina kasutatud hoone Hiiu maakonnas Hiiumaa vallas Kuri külas.
Koolimaja on kantud kultuurimälestiste registrisse.
Koolimaja lähedal on Kuri õigeusu kirik, mis on samuti kantud kultuurimälestiste registrisse.
Ebaheinik

Ebaheinik (Lepista) on heinikuliste sugukonda kuuluv perekond seeni.
Perekonda kuulub umbes 50 liiki.
ScRGB

scRGB on Microsofti ja HP suure värvisügavusega RGB-värvimudel, mis kasutab sRGB-d, kuid võimaldab värvikomponentide arvväärtusi ulatuses –0,5 kuni +7,5. HDTV-s kasutatava sRGB puhul on värvikomponentide arvväärtused vahemikus 0–1.
Värvuste kirjeldamiseks kasutatakse 30–48-bitiseid täisarve ja väljastus toimub xvYCC-värvimudelit toetava riistvara kaudu.

Kasutus

Esimene scRGB-rakendus oli Windows Vista GDI+ rakendusprogrammide liides (API).
Go-motion

Vaseliin

See algeline, ent küllaltki efektiivne meetod eeldab vaseliini määrimist kaamera läätsele ning selle puhastamist ja uuesti pealekandmist pärast igat pildistatud kaadrit. Küllaltki aeganõudev, kuid eesmärki täitev meetod, loomaks hägusust mudeli ümber. Seda tehnikat kasutati algses Star Wars: A New Hope (Tähtede Sõda: Uus lootus) versioonis Luke Skywalker'i hõljukmasina juures ning siseskeleti juures filmis Terminaator.

Nuku või mudeli liigutamine

Enne kaadri tegemist nukku õrnalt liigutades või nihutades tekib samuti kerge hägusus või liikumist meenutavad udused piirjooned. Siiski tuleb olla täpne ning tähelepanelik, et seda meetodit kasutades nukk liiga palju ei liiguks või objekti müksamisega ei liiguks muud rekvisiidid, mis kaadris peavad olema.

Laua raputamine

Raputades kaamera katiku lahtioleku ajal lauda või pinda, millel mudel või nukk asub, loob kerge, realistliku hägususe. Seda tehnikat kasutas Aardman Animations'i animatsioonis The Wrong Trousers rongi jälitamisel ning animatsioonis A Close Shave kaubiku tagaajamisel. Mõlemal juhul liigutati füüsiliselt kaamerat 1-2 sekundit kestva säriaja juures. See tehnika taaselustati täis-pikkuses Wallace and Gromit: The Curse of the Were-Rabbit'i juures.

Go-motion

Kõige keerukam tehnika arendati algupäraselt välja filmi The Empire Strikes Back jaoks ning sama tehnikat kasutati hiljem ka filmis Dragonslayer, see oli vägagi erinev traditsioonilisest stop-motion'ist. Mudeliks on põhiliselt varrastega marionett. Vardad on ühendatud mootoritega, mis omakorda on ühendatud arvutitega, mis salvestavad liikumist samal ajal kui mudelit traditsiooniliselt animeeritakse. Kui liikumisi ning kaadreid saab piisavalt, pannakse mudel tagasi oma algsesse asendisse, kaamera pannakse pildistama ning mudelit liigutatakse üle laua või tasapinna. Kuna mudel on pildistamise ajal liikumises, tekibki n-ö motion blur ehk hägusus.

Go-motion tänapäeval

Go-motioni't kasutati taas fantaasia-filmis E.T. ning plaaniti kasutada suurel määral ka dinosauruste juures filmis Jurassic Park, kuid Steven Spielberg otsustas kasutada selle asemel hoopis kiirelt arenevat computer-generated imagery't ehk arvuti-animatsiooni.
Tänapäeval kasutatakse go-motion'it harva, kuna see on keerulisem ning kulukam kui arvuti abil toodetud efektid. Siiski on sellel meetodil potentsiaali päris stop-motion filmides, kus stseen peab sisaldama slow-motion'it e. aeglustatud liikumist. Filmides objekti iga väikest liikumist high-speed kaameraga, näib animeeritud karakter või objekt liikuvat justkui aegluubis kui mängida kaadreid normaalkiirusel. Seda oleks väga raske saavutada kasutades ainult algupärast stop-motioni't, kuna animaator peaks liigutama mudelit või nukku iga kaadri jaoks võib-olla isegi vähem kui millimeetri, et saavutada sama efekti.
Jim Ollinovski

Jim Ollinovski (kodanikunimega Ott Ollino; 23. juuli 1974, Elva – 23. aprill 1993, Pärnu) oli eesti luuletaja, prosaist, näitekirjanik ja kunstnik.
Ollinovskilt on ilmunud kaks postuumset luulekogu: "Luuletused" (Tallinn: Detlar, 1994, koostanud Ülo Haljasorg) ja "Aeroplaan esimesest pilgust" (Tallinn: Pilgrim, 2009, koostajad Epp Ollino ja Mart Velsker). Suur osa ta loomingust on siiski endiselt avaldamata, suurem jagu sellest asub Eesti Kirjandusmuuseumis. Ollinovski luuletustest üks tuntumaid on "Unustatu", mida Meelis Leisi viisistatuna on laulnud ansambel Ummamuudu. Samuti on tema sõnadele tehtud Kago laul "Öiste vestluste vari".
Kunstis kasutas Ollinovski ohtralt innovatiivset tehnikat. Tema graafika näitusi on toimunud Elvas ja Tartus.
Jim Ollinovski luule on mitmekülgne ja avangardne, iseloomulikud on rohked viited kirjandustekstidele ja muusikale eri ajastutest ja riikidest. Sagedasemad on seosed Ladina-Ameerika kirjandusega (Fernando Pessoa, Jorge Luis Borges) ning ansamblitega King Crimson ja Joy Division. 
"Nende otsingute juures on mõjutusi 20. sajandi Euroopa avangardsetest kirjandusvooludest, mütoloogiliste maailmade uurimisest, filosoofiast, rock-kultuurist jm, kuid samas pole autor jäänud pelgalt mõjualuseks, vaid on oma parimates luuletustes leidnud sel­lise kirjutamisviisi, mis teda teistest eesti kirjanikest eristab," iseloomustas tema loomingut kirjandusteadlane Mart Velsker. Kriitik, kirjanik ja muusik Lauri Sommer on nimetanud Ollinovskit 1990. aastate alguse kõige andekamaks noorpoeediks
Ehkki Jim Ollinovski loometee jäi lühikeseks, on ta avaldanud mõju laiemalt kui varasurnud autori puhul arvata võiks. Tema mõju on tunnistanud näiteks luuletaja fs ning laulja ja laulukirjutaja Kerli Kõiv.
Padaküla

Ajalugu

18. sajandi L.A. Mellini kaardi järgi oli Padakülas Põltsamaa jõe ääres vesiveski. Ilmandu jõgi suubus Põltsamaa jõkke enne vesiveskit. Padakülas suubub Põltsamaa jõkke veel Nõmme-Aruküla (Nõmme Saunaküla) allikatest (Nõmme küla vesiveskikohast) lähtuv oja (tänapäeval puudub paljudel kaartidel ja keskkonnaregistris).
Omar Bravo

Isiklikku

Omar Bravo on 174 cm pikk ja kaalub 71 kg.
Herluf Forchhammer

Herluf Forchhammer (1875–1958) oli taani ehitusinsener, kes oli aastail 1910–1922 rahvusvaheliselt tuntud inseneri- ja ehitusfirma Christiani & Nielsen'i projekteerimisosakonna peainsener. Tema ajal töötas tema osakond välja Tallinna vesilennukite angaaride projekti, kus katusekonstruktsioonis kasutati koorikbetooni, mis oli toona üks varasemaid raudbetoonkoorikuid maailmas.
Noore insenerina Forchhammeri alluvuses töötanud Ove Arup pidas Forchhammeri edu saladuseks firmasisest aktiivset kommunikatsiooni: vahetati operatiivselt huvitavate ja probleemsete projekteerimistööde tehnilisi aruandeid ning informatsiooni uute arvutusmeetodite kohta.
Unreleased

"Unreleased" on ansambli No-Big-Silence 2003. aastal ilmunud album, mille andis välja NBS Recordings. Album sisaldab ansambli varem plaadistamata (inglise unreleased) lugusid ja remix'e.
Syagrius

Syagrius (430 – 486 või 487) oli Põhja-Gallias asunud Rooma jäänukriigi ("Soissonsi kuningriigi") valitseja aastail 464–486.
Tema isa oli magister militium Aegidius.
Ta sai 486. aastal Soissons' lahingus Chlodovech I käest lüüa, põgenes läänegootide kuninga Alarich II juurde, kuid anti frankidele välja ja hukati.
Teda nimetatakse viimaseks roomlaseks.
Müürivahe tänav

Müürivahe tänav on tänav Tallinna Kesklinna linnaosas Vanalinna asumis.
Müürivahe tänav ulatub Rüütli tänava ja Harju tänava ristmikult Bremeni käiguni, ristudes Vana-Posti tänava, Suur-Karja tänava, Väike-Karja tänava, Viru tänava, Katariina käigu ja Munga tänavaga. Algselt kujutas Müürivahe tänav Tallinna all-linna ida- ja lõunaküljel paiknevat Tallinna linnamüüri kaitsekäiku. Enamasti kitsas tänav on Harju ja Suur-Karja tänavate vahelisel lõigul kaks korda laiem, sest sinna ehitati Teise maailmasõja  ajal purustatud hoonete asemele uued ning samal ajal laiendati tänavat.
Piltjutustus

Piltjutustus on piltide sari, kus lisaks piltidele on esitatud lühike sisu selgitav tekst. 
Piltjutustus on filmi- või videoproduktsiooni arenguprotsessis peamine visuaalse kavandamise instrument. 
Piltjutustust kasutatakse laialdaselt filmide, animatsioonfilmide, arvutigraafika ja interaktiivse meedia eelvaatena. 
Piltjutustus koosneb teatud arvust ruutudest, mille sees on illustratsioonid või pildid, mis annavad ülevaate süžeest. Piltjutustusi tehakse lihtsustatud must-valgel või värvilisel kujul.

Ajalugu

Piltjutustus sai alguse Disney Stuudios 1930. aastatel, kui seda hakati kasutama joonisfilmide eelvaateks. Idee autor oli Webb Smith, kes hakkas selleks, et lugu jutustada, joonistama stseene eraldi paberitele, ning seadis pildid loo kulgemise järjekorda. 1940. aastatel levis piltjutustuste kaasamine märulifilmides, esimene selline film oli "Gone with the Wind". 1980. aastatel kasutati seda tarkvaratoodetes eesmärgiga seletada lihtsamini lahti kujundamisfaasis olevaid veebilehti ja interaktiivset meediat.
Piltjutustuse areng Eestis algas 19. sajandi teisel poolel, kui turul osutusid populaarseks Wilhelm Buschi teosed, kus oli kasutatud täiskasvanutele mõeldud pilte, mida illustreeris tekst. Samalaadsete lasteteoste autor oli Karl August Hindrey. Uuema aja kõige kuulsamate piltjutustuste autor Eestis oli Raivo Järvi.

Kasutusalad

Piltjutustus võib olla kasulik erinevates valdkondades.
Kõige populaarsem piltjutustuse kasutusala on filmindus, kus filmikaadrid on joonistustena välja toodud. See aitab filmi- ja telereklaamide tegijatel visualiseerida stseene ja leida potentsiaalseid probleeme enne nende võimalikku teket. Samuti säästab piltjutustuste tegemine raha ja aega, pannes paika filmi umbkaudse tootmismaksumuse. Ka filmide treilerid on üles ehitatud piltjutustuste loogikal.
Samal põhimõttel kasutatakse piltjutustusi ka teatrites lavastajate ja näidendite direktorite poolt.
Piltjutustust kasutatakse tänapäeva ärimaailmas reklaaminduses ja koosolekutel ideede esitluseks. Paljud suured korporatsioonid õpetavad piltjutustuste tehnikat oma töötajatele, sest see on vajalik oskus tooteidee edasiandmiseks kliendile. Ka ajurünnakus on mugav oma ideed piltjutustuse abil selgitada, sest see aitab teistel sind mõista ning ka neil sinu piltjoonistuse abil uusi ideid välja arendada.
Staromõhhailivka

XXI sajand

2014. aasta Ukraina kriisi ajal, aprillikuus, võtsid Venemaa meelsed separatistid linna oma kontrolli alla.
2. augustil võtsid valitsusväed linna oma kontrolli alla.
2016. aasta oktoobri seisuga oli asula valitsusvastaste relvajõudude kontrolli all.
Kellavere radarijaam

Kellavere radarijaam on Lääne-Virumaal Kellavere külas asuv Eesti õhuväe Õhuseiredivisjoni hallatav radarijaam, kus paikneb kolmemõõtmeline kaugvaatlusradar Lockheed-Martin TPS-77. Radaripost on lülitatud Eestit, Lätit ja Leedut hõlmavasse õhuseiresüsteemi BALTNET.
Radarijaam mehitab kümmekond inimest.
Radaripositsioonide rajamist Pandivere kõrgustiku kõrguselt teisele mäetipule alustati 2001. aasta suvel ja nurgakivi asetamise tseremoonia toimus 29. oktoobril 2001. Radari paigaldamiseks ehitati kahekorruseline hoone, mis kaeti omakorda pinnasega. Hoone maapealne osa piirdub radarikupliga, mis on 12,5 meetrit kõrge. Radari baasaluse ehitustööd läksid maksma umbes kümme miljonit krooni ning radar ise koos meeskonna väljaõppega maksis 239 miljoni krooni (15,27 miljonit eurot). Radarijaam avati 21. aprillil 2003.
Põhja-Tallinna päev

Põhja-Tallinna päev  on Põhja-Tallinna linnaosas Stroomi rannas igal aastal toimuv üritus. Üritust korraldab Põhja-Tallinna linnaosa valitsus.
Esimene üritus toimus 2013. 
Ürituse raames toimub muu hulgas suur kevadlaat.
Liina Roomet

Liina Roomet (sündinud Raunam; 5. märts 1957 Tallinn – 23. veebruar 2007 Tallinn) oli eesti keraamik, alates 1995. aastast Eesti Kunstnike Liidu ja Eesti Keraamikute Liidu liige.
Liina Roomet omandas keskhariduse Tallinna 1. Keskkoolis, mille ta lõpetas aastal 1975. Õpingud jätkusid 1976. aastal Eesti Riiklikus Kunstiinstituudis arhitektuuri erialal. Instituudi lõpetas ta aastal 1982, olles vahepeal ümber spetsialiseerunud keraamika erialale. Tema loodusteemaline diplomitöö on tänaseni eksponeeritud Eesti Kunstiakadeemias.
Kohe pärast kõrgkooli lõpetamist asus Liina Roomet tööle kunstitoodete kombinaadi Ars keraamikaateljees, millega jäi seotuks oma elu lõpuni. Peamiselt kavandas ta toodangunäidiseid ja autoritöid. Tema loomingus on domineerivaks koobaltsinine maaling valgel pinnal.
Ta osales arvukatel tarbekunsti- ja erialanäitustel. Tuntud on tema võistlustööd Tartu keraamikanäituselt aastal 1983, Helsingi portselanitehase muuseumis korraldatud ARSi keraamika näituselt aastal 1991 ja Eesti Keraamikute Liidu aastanäituselt "Kann" aastal 1993.
Liina Roometi esimene isikunäitus leidis aset 1985. aastal Eesti Kunstnike Liidu maja reklaamakendel Tallinnas Võidu väljakul.
Ta suri pärast rasket haigust veebruaris 2007 ja tuhastati sama aasta 5. märtsil Pärnamäe kalmistu krematooriumis.

Isiklikku

Tema isa oli professor Oskar Raunam, ema metallikunstnik Salme Raunam, õde metallikunstnik Ane Raunam.
Georges Prud'Homme

Elukutselisena

Prud'Homme poksis novembris 1922 elukutselisena. Ta pidas kokku 2 kohtumist, millest võitis 1 (selle nokaudiga) ning kaotas 1 (selle nokaudiga) kohtumise.
Neoon

Keemilised omadused

Omadustelt on neoon väärisgaas. Ta on praktiliselt inertne. Laboratooriumis on saadud üks ühend fluoriga. Pole teada, kas seda looduses esineb.

Füüsikalised omadused

Ta kondenseerub temperatuuril 27,1 kelvinit ja tahkub temperatuuril 24,6 kelvinit.
Neoon on värvitu. Elektronlampides ja neoonlampides hõõgub ta punakas-oranžilt.
Neoon on väärisgaasidest heeliumi järel kõige kergem (väiksema tihedusega).
Külmutusvõime ruumalaühiku kohta on neoonil vedela heeliumi omast üle 40 korra suurem ja vedela vesiniku omast kolm korda suurem.
Tavaliste pingete ja voolutugevuste korral annab neoon haruldaste gaaside seas kõige intensiivsema elektrilahenduse.

Levik

Õhus sisaldub teda normaalolukorras 0,0012 protsenti.

Ajalugu

Neooni avastasid William Ramsay ja Morris Travers 1898. Element sai nimetuse kreeka sõnast neos 'uus'.
Jeff Hanneman

Jeff Hanneman (31. jaanuar 1964 Oakland – 2. mai 2013 Inland Empire, California) oli USA muusik, bändi Slayer kitarrist ja asutajaliige.
Hanneman kasvas üles sõjaveteranide peres: tema isa oli sõdinud Teises maailmasõjas ja vennad Vietnamis. Seetõttu hakkas ta juba lapsena huvituma sõjaasjandusest. Lisaks mõjutasid teda tugevalt ka punkmuusika ja heavy metal, eriti Judas Priest ja Iron Maiden. 1981. aastal, kui ta kohtus ühe bändi proovis Kerry Kingiga, otsustasid nad teha oma bändi, milleks saigi Slayer. Koos Kingiga on Hanneman bändi peamisi sõnadekirjutajaid. Et teda huvitab eriti Natsi-Saksamaa ajalugu, on mitmes Slayeri loos juttu ka koonduslaagreist ja silmapaistvatest natsidest. Seetõttu on nii Hannemani kui ka bändi süüdistatud natsilembuses, kuid need on ümber lükatud, väites, et see teema lihtsalt huvitab Hannemani.
2011. aastal nakatus Hanneman tõenäoliselt ämblikuhammustuse tõttu lihasööjabakteriga ning pidi loobuma koos Slayeriga esinemisest. 2. mail 2013 suri ta oma kodu lähedases haiglas maksapuudulikkuse tõttu.
Hanneman oli abielus, ent lapsi tal polnud.
Rudolf Nilsen

Rudolf William Nilsen (18. veebruar 1901 Kristiania – 29. aprill 1929 Pariis) oli norra luuletaja.
1919. aastast oli ta Norra Sotsiaaldemokraatliku Noorsooliidu liige. 1923 astus ta Norra Kommunistliku partei liikmeks.
Oma elu viis viimast aastat oli ta abielus näitlejanna Ella Signe Quist Kristofferseniga, hilisema nimega Ella Hval.
Rudolf Nilsen suri 28-aastaselt tuberkuloosi.

Looming

Nilsenit peetakse tähtsaimaks norra töölisluuletajaks. Tema luuletused kajastavad klassivõitlust. Ta kirjutas ka apoliitilisi luuletusi. Osa neist on romantilised, teised kirjeldavad Oslot ja selle inimesi. 1970ndatel kasvas huvi tema loomingu vastu ja mõned tema luuletustest on viisistatud.
Pjotr Pustoroslev

Pjotr Pavlovitš Pustoroslev (22. jaanuar 1854 Ussovka, Venemaa – 1928 Voronež) oli vene õigusteadlane.
Mõisaomaniku poeg. Õppis Moskva Ülikoolis. Töötas Tartu Ülikoolis kriminaalõiguse professorina 1892–1918  ja rektorina 1915–1917.
Eestäiend

Eestäiend on nimisõna ees paiknev nimisõna täpsustav osa, nt triibuline kass. See tähendab, et nimisõnafraasis eelneb eestäiend peasõnale ja on selle täiend.

Eesti keel

Eestäiendiks võivad olla omadussõnad, asesõnad, nimisõna käändevormid ja määrsõnad.

Kaassõnafraas eestäiendina

Mõnikord kasutatakse eestäiendina kaassõnafraasi: ülespoole põlvi seelik, üle linna tüdruk.
Ivan Gašparovič

Ivan Gašparovič (sündinud 27. märtsil 1941 Poltáris) on Slovakkia poliitik. Ta oli Slovakkia president 2004–2014. Kuulub parteisse Demokraatia Liikumine.
Aastatel 1993–1998 oli ta Slovakkia parlamendi esimees.
Gašparovič on esimene Slovakkia president, kes valiti tagasi teiseks ametiajaks.
Järvi Instrumentalists

Järvi Instrumentalists on Eestist pärit instrumentalistidest koosnev ansambel, mille liikmeteks on viis õde-venda maailmakuulsast Järvide dünastiast. Ansambli koosseisu kuuluvad Miina Järvi (viiul), Martin Järvi (viiul), Madis Järvi (vioola), Marius Järvi (tšello) ning Mihkel Järvi (klaver)
Muuhulgas on tegemist ainsa professionaalse keelpillikvartetiga Eestis, kus musitseerivad koos üksnes ühe pere liikmed.

Liikmete suguvõsa

Isa on tšellist Teet Järvi ning ema pianist Mari Järvi.
Vanaisa oli Järvide dünastia alusepanija dirigent Vallo Järvi.
Vanaonu on dirigent Neeme Järvi.
Looduskasutus

Loodus(e)kasutus (inglise nature management) on loodusvarade kasutamine inimkonna poolt. See hõlmab nende ammutamise, töötlemise ja taastumisvõime hoidmise.
Looduskasutus peaks lähtuma eeldusest, et loodus on tänaste ja tulevaste inimpõlvede ühisvara, mille kasutamine ei tohi olla ühekülgne, hetkekasule orienteeruv ja biosfääri stabiilsust ohustav.
Looduskasutuse teaduslik baas ühendab loodus-, sotsiaal- ja tehnikateaduste meetodeid ja andmestikku.
Tadija Kačar

Jugoslaavia meistrivõistlustel

Ta oli kahekordne Jugoslaavia meister poolraskekaalus (kuni 81 kg) aastatel 1978 ja 1979.

Kaasaegsetel olümpiamängudel

Ta sai I keskkaalus (kuni 71 kg) 1976. aasta Montréali olümpiamängude poksivõistlustel hõbemedali, kaotades finaalis kuldmedali- ja olümpiavõitjale Jerzy Rybickile (Poola).

Maailmameistrivõistlustel

Ta sai poolraskekaalus (kuni 81 kg) 2. maailmameistrivõistlustel (Belgrad, 1978) hõbemedali, kaotades finaalis kuldmedalivõitjale ja maailmameistrile Sixto Soriale (Kuuba).

Euroopa meistrivõistlustel

Ta sai poolraskekaalus (kuni 81 kg) 23. Euroopa meistrivõistlustel (Köln, 1979) hõbemedali, kaotades finaalis kuldmedalivõitjale ja Euroopa meistrile Albert Nikoljanile (NSV Liit).

Isiklikku

Tema noorem vend Slobodan Kačar on samuti tuntud endine Serbia ja Jugoslaavia poksija. Tema vanema venna Sreteni poeg on tuntud Serbia jalgpallur Gojko Kačar.
Isobuteen

Isobuteen ehk isobutüleen ehk 2-metüülpropeen (CH₃)₂C=CH₂ on küllastamata süsivesinik (isoolefiin), mis omab suurt tähtsust keemiatööstuses. Standardtingimustel on isobuteen värvitu kergesti põlev gaas: tema keemistemperatuur on −6,9 ºC, vees ei lahustu. Tavaliselt säilitatakse seda balloonides. Suure lenduvuse tõttu võib kergesti põlema plahvatada.
Tööstuslikult toodetakse isobuteeni isobutaanist selle katalüütilisel dehüdrogeenimisel 500–600 ºC juures. Naftatöötlemise gaasilistest produktidest saab isobuteeni eraldada reaktsioonil väävelhappega. Seda võib saada ka isobutanooli dehüdrateerimisel.
Happeliste katalüsaatorite juuresolekul astub isobuteen kergesti elektrofiilse liitumise reaktsioonidesse, millest tööstuslikult on olulisemad polümerisatsioon (ka kopolümerisatsioon) ja alküülimine (aromaatsete ühenditega, alkaanidega, alkeenidega, alkoholidega ja teiste ühenditega).

Kasutamine

Keemiatööstuses kasutatakse isobuteeni mitmesuguste produktide saamiseks. Näiteks reaktsioonil metanooli või etanooliga saadakse bensiini lisanditena kasutatavad metüültertsiaalbutüüleeter (MTBE) või etüültertsiaalbutüüleeter (ETBE) vastavalt. Bensiini lisandina kasutatakse ka isooktaani, mis saadakse isobuteeni alküülimisel isobutaaniga või isobuteeni dimerisatsioonil. Isobuteeni polümerisatsioonil saadakse polüisobutüleen, mis on tuntud butüülkummina.
Karvaičiai

Karvaičiai on endine küla Kura lahe kaldal, Leedu linna Neringa osa. Saksa keeles Karwaiten. Asub Kura säärel Kura sääre rahvuspargi territooriumil. Linnaosa asub Juodkrantėst lõunas ja Pervalkast ning Preilast põhjas.
Karvaičiai lähistel asuvad kaks luidet, vanem 30, uuem 50 meetri kõrgune. Suurema luite alla on mattunud vana Karvaičiai küla.
Karvaičiais on sündinud folklorist Ludwig Rhesa.

Ajalugu

Karvaičiaid mainitakse esimest korda aastal 1509, sealsed kalurid pidasid endid kuralasteks. Aastal 1741 ehitati sinna kirik, mis aga aastal 1797 liiva alla mattus. Aastast 1786 tuli külal pidada võitlust peale tungiva liivaga. Vana küla mattus lõpuks liiva alla, suurem osa elanikest kolis teistesse ümbruskonna asulatesse. Suurem osa elanikest kolis Juodkrantėsse, kuhu püstitati ka uus kirik. Uus Karvaičiai moodustas Juodkrantė lõunapoolseima aguli, ka tänapäeval loetakse seda Juodkrantė osaks.
Vana Karvaičiai vapp on osa praegusest Neringa vapist.
Rein Riitsalu

Rein Riitsalu (kuni 1935. Raimond Riedemann; 16. mai 1923 Tallinn – 20. juuni 1970 Helsingi, Soome), oli eesti arst ja karikaturist.
Lõpetas Tallinna 1. Keskkooli 1941 aastal. Aastatel 1942–1944 õppis Tartu Ülikooli arstiteaduskonnas. 1944. aastal põgenes Saksamaale Heidelbergi, kus õppis 1945–1949 Heidelbergi Ülikoolis (Universität Heidelberg). 1955. aastal liikus edasi Soome, kus oli 1955–1959 stipendiaadina uurimistööl Helsingi Ülikoolis (Helsingin Yliopisto), seal tutvus ja abiellus Ritva Mäkeläga ning jäi Helsingisse elama surmani. Kraadi kaitses 1955. aastal Saksamaal Heidelbergi Ülikoolis teemal "Vere alkoholi sisalduse probleemidest". Rein Riitsalu üritas 1960. aastate lõpul organiseerida Tuglase teoste tõlkimist, et toetada Friedebert Tuglase kandideerimist Nobeli auhinnale (esitajaks Soome Kirjanike Liit). 
1963–1967 oli peatoimetaja ja illustraator Helsingis ilmuvale ajakirjale, mis kandis õige pikka nime: "Ivan Käbina nimeline: Eestimaa Naerupooldajatega Sidemetepidamise Rahvusvahelise Ühisuse Eesti Muigkonna pjäälekandja", kokku ilmus 100 eksemplari, millest kümme numbrit on täidetud tema enda teksti ja illustratsioonidega.
Riitsalu põrm on maetud Helsingi Hietaniemi kalmistule.